Քացախաթթու (բժշկական կիրառում)

Քացախաթթու, ցածր կոնցենտրացիաների դեպքում հայտնի որպես քացախ, օգտագործվում է բժշկության տարբեր բնագավառներում՝ մի շարք հիվանդագին վիճակներ շտկելու նպատակով։ Որպես ականջի կաթիլ՝ օգտագործվում է լսողական անցուղու վարակային հիվանդությունները բուժելու համար։ Այն կարող է օգտագործվել նաև ականջի տամպոնների հետ միասին։ Որպես հեղուկ այն օգտագործվում է միզապարկի լվացման նպատակով այն մարդկանց շրջանում, ում մոտ տեղադրված է միզային կաթետր։ Սա արվում է վարակների միացումը կանխարգելելու, ինչպես նաև խցանումից խուսափելու նպատակով։ Որպես գել այն կիրառվում է հեշտոցի pH-ը կարգավորելու նպատակով։ Քացախաթթուն կարելի է կիրառել նաև սկրինինգային հետազոտությունների ժամանակ արգանդի վզիկի քաղցկեղի հայտնաբերման համար։

Կողմնակի ազդեցությունները կարող են ներառել կիրառության տեղում այրոցի զգացողությունը։ Ալերգիկ ռեակցիաները հազվադեպ են դիտվում։ Քացախաթթվի օգտագործումը խորհուրդ չի տրվում այն մարդկանց շրջանում, ովքեր թմբկաթաղանթի վրա անցք ունեն։ Այն ազդում է արտաքին ականջի սնկային և բակտերիալ վարակների դեմ։

Քացախաթթուն սկսել են օգտագործել բժշկության բնագավառում դեռևս Հին Եգիպտոսում։ Այն ներառված է Առողջապահության համաշխարհային կազմակերպության գլխավոր դեղերի ցանկում է, առողջապահական համակարգում անհրաժեշտ ամենաարդյունավետ և անվտանգ դեղամիջոցներից է։ Քացախաթթուն հասանելի է որպես ջեներիկ դեղամիջոց։ Միացյալ Նահանգներում բուժման կուրսն ականջի պատրաստման հետ միասին արժե 25 դոլարից պակաս։ Քացախաթթուն ավելի հաճախ զարգացող երկրներում է օգտագործվում արտաքին ականջի վարակները բուժելու նպատակով, քան զարգացած երկրնում։

Բժշկական կիրառություն 
Զարգացող երկրներում քացախաթթուն կարելի է կիրառել սկրինինգային հետազոտությունների ժամանակ արգանդի վզիկի քաղցկեղի հայտնաբերման նպատակով։ Այն լցնում են արգանդի վզիկի վրա, և եթե 1 րոպեի ընթացքում առաջանում է սպիտակ հատված, ապա թեստը համարվում է դրական։

Ծանոթագրություններ 

Առողջապահության համաշխարհային կազմակերպության հիմնական դեղեր